[{"text_idx": "#000003", "text": "Mae Nico James, bachgen 16 oed o Gydweli, Sir Gaerfyrddin wedi magu hyder dros y flwyddyn ddiwethaf wrth arbrofi gyda drag. Yr uchafbwynt iddo hyd yma yw cael ei ddewis yn Dywysoges Prom yn ei ysgol ychydig cyn gwyliau\u2019r haf. Dyma stori Nico ...Un o\u2019r pethau wnaeth fy ysbrydoli i fwyaf i ddechrau gwisgo drag oedd Ru Paul\u2019s Drag Race (Cyfres deledu cystadleuaeth realiti Americanaidd - gol). Dechreuais ei wylio y llynedd a chefais fy ysbrydoli i roi cynnig ar ddrag, gan ddechrau gyda dim ond mynd ar ddiwrnodau allan mewn drag unwaith bob mis gyda ffrindiau. Wrth i fi ddechrau teimlo'n fwy cyfforddus, es i ati i wisgo drag yn fwy aml o gwmpas y dref gyda ffrindiau. Mae drag, i fi, yn arbennig iawn, oherwydd ei fod yn fath o gelf sy'n gadael i bobl fynegi eu hunain mewn ffordd unigryw.Daeth y penderfyniad mawr wedyn - pam lai mynychu\u2019r prom ysgol mewn drag? Doedd dim un o fy ffrindiau ysgol wedi fy ngweld i mewn drag, a ro\u2019n i\u2019n awyddus i ddangos y grefft o ddrag a dangos iddyn nhw sut mae e\u2019n gwneud i fi deimlo.Roedd yr ymateb gan fy holl ffrindiau ysgol a\u2019u rhieni yn anhygoel o braf - pawb yn so\u0302n pa mor hyfryd a thlws yr o\u2019n i\u2019n edrych, a pha mor falch oedden nhw fy mod i wedi mynegi fy hun. Wrth gyrraedd y prom, roedd rhai o\u2019r athrawon mewn sioc fy mod wedi dod yn fy nillad drag, ac athrawon eraill wedi dod ata i\u2019n syth i dynnu lluniau gyda fi, a dweud pa mor falch oedden nhw ohona i.Ychydig cyn y prom, wrth fynd trwy luniau\u2019r un digwyddiad y flwyddyn cynt, fe wnes i siarad gyda fy athrawon, a ro\u2019n nhw i gyd yn so\u0302n nad oedd unrhyw un erioed wedi mynd i\u2019r prom mewn drag o\u2019r blaen. Ro\u2019n i\u2019n nerfus iawn oherwydd hyn, ac yn teimlo bod pwysau arna i, ond wnes i wir fwynhau\u2019r noson, ac fe gododd y pwysau oddi ar fy ysgwyddau - diolch yn bennaf i gefnogaeth fy nghyd-ddisgyblion ac athrawon.Daeth yr amser ar gyfer y seremoni wobrwyo, a do\u2019n i wir ddim yn disgwyl ennill unrhyw beth oni bai am y drama queen fwyaf. Cafodd un o fy ffrindiau ei ddewis fel y Tywysog, a phan wnaethon nhw fy enwi i fel Tywysoges y Prom, ges i gymaint o sioc. Ond ro\u2019n i mor hapus. Ro\u2019n i\u2019n teimlo fy mod i wirioneddol yn cynrychioli rhan wahanol o\u2019r gymuned LGBTQ+. Roedd meddwl bod fy ffrindiau ysgol wedi pleidleisio drosta i, ac mor gefnogol tuag ata i, yn llawenydd mawr i fi.Mae\u2019r hyder dw i\u2019n ei deimlo pan dw i mewn drag yn anhygoel, a dw i\u2019n gobeithio mynd ati i greu bywoliaeth a gyrfa broffesiynol fel brenhines drag. Mae\u2019r grefft wedi caniata\u0301u i mi fod pwy ydw i a mynegi fy hun mewn ffordd sy\u2019n tyfu mewn poblogrwydd ledled y byd. Yn yr hinsawdd gymdeithasol sydd ohoni, mae gen i neges bwysig. Mae gan bawb o bob cefndir yr hawl i fod yn chi eich hunain - a bydd mwyafrif o bobl yn eich derbyn. Oes, mae yna rai sy\u2019n dal i ledaenu casineb, ond wnawn nhw ddim ennill y dydd cyhyd a\u2019n bod ni i gyd yn sefyll gyda\u2019n gilydd mewn undod ac yn derbyn pob un.Os hoffech chi gael cymorth am unrhyw beth sy\u2019n ymwneud a LGBTQ+, mae modd cysylltu gyda Stonewall Cymru ar-lein a dros y ffo\u0302n - neu 08000 50 20 20"}]